CELEX: 32017D0722
Language: sl
Date: 2017-04-20 00:00:00
Title: Izvedbeni sklep Komisije (EU) 2017/722 z dne 20. aprila 2017 o podaljšanju ukrepa, ki ga je Nizozemska sprejela za dostopnost na trgu in uporabo biocidnega proizvoda VectoMaxFG v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2017) 2436)

22.4.2017   
            
            
               SL
            
            
               Uradni list Evropske unije
            
            
               L 106/14
            
         IZVEDBENI SKLEP KOMISIJE (EU) 2017/722
   z dne 20. aprila 2017
   o podaljšanju ukrepa, ki ga je Nizozemska sprejela za dostopnost na trgu in uporabo biocidnega proizvoda VectoMaxFG v skladu s členom 55(1) Uredbe (EU) št. 528/2012 Evropskega parlamenta in Sveta
   
      
         (notificirano pod dokumentarno številko C(2017) 2436)
      
   
   (Besedilo v nizozemskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) in zlasti tretjega pododstavka člena 55(1) Uredbe,
   ob upoštevanju naslednjega:
   
               (1)
            
            
               Nizozemska je 13. septembra 2016 sprejela odločitev v skladu s prvim pododstavkom člena 55(1) Uredbe (EU) št. 528/2012, s katero je do 1. novembra 2016 dovolila dostopnost na trgu in uporabo biocidnega proizvoda VectoMaxFG, s katerim pooblaščeni nosilci dejavnosti obvladujejo ličinke invazivnih eksotičnih komarjev vrst Aedes albopictus in Aedes japonicus (v nadaljnjem besedilu: ukrep).
            
         
               (2)
            
            
               VectoMaxFG kot aktivni snovi vsebuje Bacillus thuringiensis subsp. israelensis, serotip H14, sev AM65-52, in Bacillus sphaericus subsp. 2362, sev ABTS-1743, oba pa se uporabljata v vrsti proizvodov 18, kot je opisana v Prilogi V k Uredbi (EU) št. 528/2012.
            
         
               (3)
            
            
               Komisija je 5. decembra 2016 prejela utemeljeno zahtevo Nizozemske v skladu s tretjim pododstavkom člena 55(1) Uredbe (EU) št. 528/2012 za podaljšanje ukrepa.
            
         
               (4)
            
            
               Z Izvedbenim sklepom Komisije (EU) 2016/714 (2) je bilo Nizozemski dovoljeno podaljšanje začasnega ukrepa za dostopnost na trgu in uporabo dveh drugih biocidnih proizvodov, in sicer VectoBacWG in Aqua-K-Othrine. V navedenem sklepu se priznava, da na Nizozemskem ni na voljo drugih ustreznih proizvodov za obvladovanje komarjev vektorjev.
            
         
               (5)
            
            
               Glede na informacije, ki jih je predložila Nizozemska, je bil ukrep, ki ga zajema Izvedbeni sklep (EU) 2016/714, nujen za varovanje javnega zdravja, saj so ti komarji, ki jih je na Nizozemskem mogoče najti v prostorih družb za trgovanje s pnevmatikami, na pokopališčih in vrtovih, lahko vektorji tropskih bolezni, kot sta denga in čikungunja. V okviru nadaljnjega spremljanja, ki ga je v letu 2016 izvedla Nizozemska, se je izkazalo, da so bili komarji prisotni tudi v družbi, ki se ukvarja z recikliranjem tovornih vozil, in na stanovanjskem območju.
            
         
               (6)
            
            
               Nizozemska je navedla, da proizvodi, zajeti v Izvedbenem sklepu (EU) 2016/714, ne zadostujejo za obvladovanje ličink komarjev na območjih, kjer so ugodne razmere za razvoj komarjev in kjer so potrebna daljša obdobja delovanja ostankov proizvodov. Ustrezno obvladovanje na teh območjih je bistvenega pomena za preprečevanje navedenih zdravstvenih tveganj, saj se jajčeca in ličinke lahko prenesejo tudi drugam. Zahteva iz uvodne izjave 3 zato temelji na argumentu, da je uporaba proizvoda VectoMaxFG, ki je v obliki zrnc, v kombinaciji s proizvodom VectoBacWG bistvenega pomena za učinkovito preprečevanje razvoja ličink komarjev.
            
         
               (7)
            
            
               Pomanjkanje ustreznega obvladovanja ličink komarjev, ki jih ni mogoče zajeziti z drugimi sredstvi, bi lahko ogrozilo javno zdravje, zato je primerno Nizozemski dovoliti podaljšanje ukrepa pod določenimi pogoji.
            
         
               (8)
            
            
               Ukrep iz tega sklepa je v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Nizozemska lahko za skupno obdobje največ 550 dni podaljša ukrep za dostopnost na trgu in uporabo biocidnega proizvoda VectoMaxFG za obvladovanje komarjev vektorjev s strani pooblaščenih nosilcev dejavnosti pod nadzorom pristojnega organa.
   Člen 2
   Ta sklep je naslovljen na Kraljevino Nizozemsko.
   
      V Bruslju, 20. aprila 2017
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 167, 27.6.2012, str. 1.
   
      (2)  Izvedbeni sklep Komisije (EU) 2016/714 z dne 11. maja 2016 o podaljšanju ukrepa, ki ga je Nizozemska sprejela za dostopnost na trgu in uporabo biocidnih proizvodov VectoBacWG in Aqua-K-Othrine v skladu s členom 55(1) Uredbe (EU) št. 528/2012 Evropskega parlamenta in Sveta (UL L 125, 13.5.2016, str. 14).